ອົງການກວດກາລັດຖະບານ ແລະ ອົງການຕ້ານການສໍ້ລາດບັງຫຼວງຂັ້ນສູນກາງ ຮ່ວມກັບ ອົງການສະຫະປະຊາຊາດ ເພື່ອນຕ້ານຢາເສບຕິດ ແລະ ອາຊະຍາກໍາປະຈໍາລາວ (UNODC) ໄດ້ສໍາເລັດຊຸດຝຶກອົບຮົມກ່ຽວກັບວຽກງານສືບສວນ-ສອບສວນທາງດ້ານການເງິນ ໃນຄະດີຖານຕ້ານ ການສໍ້ລາດບັງຫຼວງເມື່ອບໍ່ດົນມານີ້ ທີ່ແຂວງຈຳປາສັກ ພາຍໃຕ້ການເປັນປະທານ ແລະ ໃຫ້ກຽດ ມອບໃບຢັ້ງຢືນໂດຍ ທ່ານ ວັນຄໍາ ໄຊວົງສັກ ຄະນະພັກ ຫົວໜ້າກົມຄົ້ນຄວ້າ ແລະ ວາລະສານ ກວດກາ ຄະນະກວດກາສູນກາງພັກ ແລະ ອົງການກວດກາລັດຖະບານ; ທ່ານ ຟຣານເຊສໂກ້ ແຊັກກີ້ ທີ່ປຶກສາຕ້ານການສໍ້ລາດບັງຫຼວງ ຂອງອົງການສະຫະປະຊາຊາດ ເພື່ອຕ້ານຢາເສບຕິດ ແລະ ອາ ຊະຍາກໍາ ປະຈໍາລາວ ພ້ອມດ້ວຍພາກສ່ວນກ່ຽວຂ້ອງເຂົ້າຮ່ວມ.
ການຝຶກອົບຮົມໃນຄັ້ງນີ້, ນັກສໍາມະນາກອນໄດ້ຮັບຟັງການບັນລະຍາຍຈາກນັກວິທະຍາກອນ ທັງພາຍໃນ ແລະ ຕ່າງປະເທດ ກ່ຽວກັບວຽກງານສືບສວນ – ສອບສວນ ເປັນຕົ້ນ ຄວາມຮູ້ພື້ນຖານ ກ່ຽວກັບວຽກງານກວດກາລັດ, ການສືບສວນ-ສອບສວນການສໍ້ລາດບັງຫຼວງ; ການຕິດຕາມຮ່ອງ ຮອຍຂອງເງິນ, ຊັບສິນທີ່ຖືກລັກໄປ, ແນວຄິດ ແລະ ຂໍ້ກໍານົດທີ່ສໍາຄັນ-ຂັ້ນຕອນທໍາອິດເວລາເປີດ ການດໍາເນີນຄະດີ, ການສ້າງ ຫຼື ລຽງລໍາດັບເວລາ, ການສືບສວນ – ສອບສວນບຸກຄົນທາງດ້ານກົດ ໝາຍ, ການສໍ້ລາດບັງຫຼວງໃນໂຄງການລົງທຶນກໍ່ສ້າງພື້ນຖານໂຄງລ່າງຂອງລັດ ພ້ອມນັ້ນ, ຍັງມີ ການຕັ້ງຄໍາຖາມແລກປ່ຽນບົດຮຽນປະສົບການຕົວຈິງ ລະຫວ່າງນັກສໍາມະນາກອນ ແລະ ວິທະຍາກອນ ດ້ວຍບັນຍາກາດຟົດຟື້ນ.
ທ່ານ ວັນຄໍາ ໄຊວົງສັກ ກ່າວວ່າ: ການຝຶກອົບຮົມຄັ້ງນີ້ ເຫັນວ່າຊ່ຽວຊານ, ຄູ-ອາຈານ ແລະ ສໍາມະນາກອນ ລ້ວນແຕ່ມີຄວາມເອົາໃຈໃສ່ຢ່າງຕັ້ງໜ້າ ເຂົ້າໃນການບັນລະຍາຍ-ຖ່າຍທອດຄວາມຮູ້ປະ ສົບການໃນການສົນທະນາແລກປ່ຽນຢ່າງຟົດຟື້ນ ແລະ ຮັບຜິດຊອບສູງ, ເຮັດໃຫ້ຜູ້ເຂົ້າຮ່ວມສາມາດ ຮຽນຮູ້ບົດຮຽນ ແລະ ປະສົບການອັນໃໝ່ເພີ່ມຕື່ມກ່ຽວກັບວຽກງານສືບສວນ-ສອບສວນ ທາງດ້ານການ ເງິນ ໃນຄະດີຖານຕ້ານການສໍ້ລາດບັງຫຼວງ ພ້ອມນີ້ກໍຮຽກຮ້ອງມາຍັງນັກສຳມະນາກອນທັງໝົດ ຈົ່ງ ສືບຕໍ່ນຳເອົາບົດຮຽນ ແລະ ປະສົບການຈາກການຝຶກອົບຮົມໃນຄັ້ງນີ້ ໄປສືບຕໍ່ຄົ້ນຄວ້າ ແລະ ຜັນຂະ ຫຍາຍເຂົ້າໃນວຽກງານຂອງຕົນໃຫ້ໄດ້ຮັບໝາກຜົນດີຂຶ້ນເປັນກ້າວໆ.
ຂ່າວ: ກວດກາລັດຖະບານ